১০০ মিটার দৌড়
১০০ মিটার স্প্রিন্ট বা ১০০ মিটার দৌড় হলো ‘ট্র‍্যাক এন্ড ফিল্ড’ প্রতিযোগিতার একটি স্প্রিন্ট দৌড়। ঐতিহ্যগতভাবে আদর্শ দূরত্ব যার উপর 'বিশ্বের দ্রুততম পুরুষ বা মহিলা' নির্ধারণ করা হয়। অ্যাথলেটিক্স ইভেন্টগুলোর মধ্যে এটি সবচেয়ে জনপ্রিয় ও মর্যাদাপূর্ণ খেলাগুলোর একটি। গ্রীষ্মকালীন অলিম্পিকে এটি ১৮৯৬ সাল থেকে পুরুষদের জন্য এবং ১৯২৮ সাল থেকে নারীদের জন্য একটি নিয়মিত ইভেন্ট হিসেবে অনুষ্ঠিত হচ্ছে। 'স্টেড' (১৯২ মিটার দৌড়) প্রাচীন অলিম্পিকের ক্লাসিক স্প্রিন্ট রেস হিসাবে বিবেচিত ছিল। কিন্তু ১৮৯৬ সালে আধুনিক অলিম্পিকের আবির্ভাবের পর থেকে এটি হয় ১০০ মিটার।